**ΗΧΟΣ ΠΛ. Δ’**

**ΤΩ ΣΑΒΒΑΤΩ ΕΣΠΕΡΑΣ.**

**ΚΑΝΩΝ ΕΙΣ ΤΗΝ ΥΠΕΡΑΓΙΑΝ ΘΕΟΤΟΚΟΝ.**

**ΠΟΙΗΜΑ ΤΟΥ ΟΣΙΟΥ ΝΙΚΟΛΑΟΥ ΤΟΥ ΚΑΤΑΣΚΕΠΗΝΟΥ.**

**Ως οράται εν τοις υστέροις Θεοτοκίοις.**

**Ωδή α’. Ήχος πλ. δ’.**

**Αρματηλάτην Φαραώ.**

Θεία προνοία γεγονώς εις ύπαρξιν, και κατ’ εικόνα Θεού, το νοερόν οίμοι! της ψυχής εμόλυνα, ταις προς χείρον νεύσεσιν˙ αλλά συ της γεέννης, ρύσαι Παρθένε και σώσόν με, όπως ευχαρίστως δοξάζω σε.

Μεμολυσμένην μυσαροίς εν πάθεσι, φέρω συνείδησιν, και ως σαπρόν δένδρον, βρίθω αμαρτήμασι, Δέσποινα δος γενέσθαι με, ξύλον πεφυτευμένον εν διεξόδοις δακρύων μου, και καρποφορήσαι μετάνοιαν.

Καλών ιδέαις την ψυχήν μου κάλλυνον, η καλλονή Ιακώβ, ην ο Θεός Λόγος, ως καλήν και άμωμον, ηγαπηκώς εσκήνωσε, και παθών ειδεχθείας, το δυσειδές με χιτώνιον, δια απαθείας απόδυσον.

Ναόν με δείξον του αγίου Πνεύματος, η καθαρά του Θεού, και αληθής Μήτηρ, η πανυπερθαύμαστος, σε γαρ προστάτιν κέκτημαι, και υπέρμαχον πάσαις, βιοτικαίς περιστάσεσι, και προς τον Θεόν πρέσβυν άγρυπνον.

**Ωδή γ’.**

**Ο στερεώσας κατ’ αρχάς.**

Η υπέρ φύσιν εν γαστρί, άνευ σποράς συλλαβούσα, και τον Λόγον υπέρ λόγον τεκούσα, παρά φύσιν εν πολλοίς, ημαρτηκότα δέξαι με˙ και τοις αλόγοις ζώοις, ομοιωθέντα ελέησον.

Υπερνικάς μόνη αγνή, τους γηγενείς εν αγνεία, και εγώ εν ασωτεία την φύσιν, των Αγγέλων όθεν συ, τιμιωτέρα πέφυκας˙ καγώ δαιμόνων χείρων, αλλά σώσόν με τον άσωτον.

Ει και κατήντησα σεμνή, εις λάκκον ταλαιπωρίας, και εις βόθρον απογνώσεως όλος, άλλ’ ειδώς σου την πολλήν, και άμετρον συμπάθειαν, χείράς σοι ανατείνω, και γουν οικτείρασα σώσόν με.

Ίνα δοξάζω ευλαβώς, και ευσεβώς προσκυνώ σε, εξελού με τον αχρείόν σου δούλον, εκ παντοίων πειρασμών, κινδύνων τε και θλίψεων, και νοσημάτων Κόρη και της μελλούσης κολάσεως.

**Ωδή δ’.**

**Συ μου ισχύς Κύριε.**

Συ της εμής, καρδίας το αγαλλίαμα, Θεοτόκε συ μου το κραταίωμα, συ μου το καύχημα και το φως, συ μου θυμηδία, συ δόξα και εγκαλλώπισμα, ζωή πνοή γλυκύτης, ηδονή ευφροσύνη και χαρά και τρυφής η απόλαυσις.

Εκ ρυπαρών, δέχου χειλέων εγκώμια, η αγία Κόρη και Πανύμνητος, και καταφύγιον αψευδές, τω κατεγνωσμένω γενού μοι και ιλαστήριον, και ρύσαί με του άδου, της πικράς καταδίκης, ταις πρεσβείαις σου Θεοχαρίτωτε.

Η των πιστών μόνη ετοίμη, βοήθεια βοηθείας χείρα ημίν έκτεινον, και υπερμάχησον της ημών, Κόρη ευτελείας, καιρώ πολέμου δεόμεθα˙ φωναίς χαριστηρίοις, όπως αδιαλείπτως, την θερμήν σου υμνώμεν αντίληψιν.

Καταπειθής, τω πράττειν φαύλα γενόμενος, εκ του πράττειν, ήλθον εις συνήθειαν˙ εκ συνηθείας δε εις ψιλήν, διάθεσιν είτα, εκ διαθέσεως έφθασα, εις έξιν η δε έξις, οία φύσις δευτέρα, εγκειμένη το έθος ως χρέος ζητεί.

**Ωδή ε’.**

**Ίνα τι με απώσω.**

Ραθυμίας τω ύπνω, και της αμελείας τω κάρω βαρούμενος, αναισθήτως έχω, και εν ζόφω παθών περιφέρομαι˙ αλλά φώτισόν μου, τους οφθαλμούς φωτός η πύλη, ίνα μη αφυπνώσω εις θάνατον.

Σοι προσπίπτω και κράζω, νέκρωσον Πανάμωμε την βασιλεύουσαν, εν εμοί και ζώσαν, αμαρτίαν νοός αρρωστήματι˙ και ζωής με θείαις, εν μετοχή ποίησον Κόρη, νεκρωθέντα σαρκός τω φρονήματι.

Νεανίας αφλέκτους, τρεις εν φλογοτρόφω χωρίω χορεύοντας, και καταπατούντας, ηδονών την παφλάζουσαν κάμινον, της ψυχής μου δείξον, το τριμερές η της Τριάδος, της αγίας τον ένα γεννήσασα.

Ομβροτόκον νεφέλην, ύδωρ επιρραίνουσαν της επιγνώσεως, και τους εκτακέντας, αγνωσίας φλογμώ και εκλείποντας, αναψυχούσάν σε, γινώσκομεν Κόρη Πανύμνητε.

**Ωδή στ’.**

**Ιλάσθητί μοι Σωτήρ.**

Αθέων Αγαρηνών, τα βέλη σύντριψον Δέσποινα, και πάσαν επιβουλήν, δαιμόνων ματαίωσον, λαόν χριστεπώνυμον, σκέπων και φυλάττων˙ ίνα πόθω σε δοξάζωμεν.

Μαρία το καθαρόν, και πάνσεπτον ενδιαίτημα, του πάντων Δημιουργού, ψυχής καθαρτήριον, παράσχου μοι δάκρυον, και επάκουσόν μου, της δεήσεως Πανάμωμε.

Παλάτιον νοητόν, του βασιλέως γεγένησαι˙ διο σε εκδυσωπώ, ανάδειξον οίκόν με, της Τριάδος Δέσποινα, τα ζοφώδη πάθη, της ψυχής μου απελαύνουσα.

Λαμψάτω νυν επ’ εμέ, η άφατος ευσπλαγχνίαν σου, βυθού με αμαρτιών, και της απογνώσεως, Κόρη απαλλάττουσα, και προς μετανοίας,τους λιμένας εμβιβάζουσα.

**Κάθισμα. Ήχος πλ. δ’.**

**Το ασάλευτον στήριγμα.**

Το ουράνιον σέβασμα των δυνάμεων, και εγκόσμιον ύψωμα των ψυχών ημών, την Μητροπάρθενον Κόρην ευφημήσωμεν πιστοί˙ χαίρε η των Αγγέλων Ποιητήν εν μήτρα βαστάσασα, χαίρε η των πταιόντων ιλασμόν, Θεόν Λόγον σαρκώσασα, χαίρε νύμφη ανύμφευτε.

**Ωδή ζ’.**

**Οι εκ της Ιουδαίας.**

Ο καρπός Θεοτόκε, της σεπτής σου νηδύος ημάς εζώωσε, καρπώ θανατωθέντας˙ διο σε κατά χρέος, ανυμνούντες κραυγάζομεν˙ ο των Πατέρων ημών Θεός ευλογητός ει.

Υπέρ φύσιν και λόγον, τον Δεσπότην των όλων εκυοφόρησας, και τρέφεις εκ μαζών σου, τον πάσιν ευκαιρίας, ετοιμάζοντα τράπεζαν˙ ον εκτενώς αγαθή υπέρ ημών δυσώπει.

Νηπιόφρονα γνώμην, και αβέβαιον φρένα, και λογισμόν ατελή, Παρθένε κεκτημένος, του χείρονος το κρείττον, ου προκρίνω ως νήπιος˙ αυτή μοι δος ανδρικώς, φρονήσαι το συμφέρον.

Αειπάρθενε Κόρη, η Θεόν σαρκωθέντα ημίν κυήσασα, πολλαίς κυριευθείσαν, ατόποις αμαρτίαις την ψυχήν μου διάσωσον, ευλογημένη αγνή, ίνα σε μακαρίζω.

**Ωδή η’.**

**Επταπλασίως κάμινον.**

Γόνυ ποτέ μη κλίναντες, παρανόμω σεβάσματι, παίδες εις πυράν, την επηρμένην βέβληνται, και μένουσιν άφλεκτοι˙ ταις ηδοναίς εγώ δε πεισθείς, μέλλω τω πυρί, τω αιωνίω βληθήναι, και κόπτεσθαι και κλαίειν˙ αλλά φαίσαί μου Κόρη, διδούς επιστροφήν μοι, ταις θείαις σου πρεσβείαις.

Αι ηδοναί του σώματος, και κινήσεις αι άτακτοι και παραλλαγαί της φυσικής συστάσεως, αθλίως τελούμεναι, τω ακοιμήτω σκώληκι, πέμπουσι τους ταύταις, επιμένοντας πάντη, και μη μετανοούντας˙ τί ποιήσω ο τάλας! Προς σε ουν καταφεύγω, οικτείρησόν με Κόρη.

Η δεξαμένη άχραντε, πυρ το θείον εν σπλάγχνοις, φλέξον των παθών μου, πάσαν ύλην δέομαι, τον νουν μου καταύγασον, και την καρδίαν λάμπρυνον, και αναβοώντα, πάσης λύτρωσαι βλάβης, οι παίδες ευλογείτε, Ιερείς ανυμνείτε˙ λαός υπερυψούτε εις πάντας τους αιώνας.

Ο κατοικήσας Κύριος, την αμόλυντον μήτραν σου, άλλον ουρανόν σε, επί γης ανέδειξε, Μαρία Πανύμνητε˙ όθεν πιστώς κραυγάζω σοι, πάντων των της γης με, πειρασμών και κινδύνων, διάσωσον και πάσης προσβολής τηων δαιμόνων, και νόσων και πταισμάτων, αγία Θεοτόκε.

**Αινούμεν. Ο Ειρμός.**

«Επταπλασίως κάμινον, των Χαλδαίων ο τύραννος, τοις Θεοσεβέσιν, εμμανώς εξέκαυσε˙ δυνάμει δε κρείττονι, περισωθέντας τούτους ιδών, τον Δημιουργόν και λυτρωτήν ανεβόα˙ οι παίδες ευλογείτε, Ιερείς ανυμνείτε, λαός υπερυψούτε εις πάντας τους αιώνας».

**Ωδή θ’.**

**Εξέστη επί τούτω.**

Εν πάση τη ζωή μου Κόρη αγνή, αντιλαμβανομένη περίθαλπε, την ταπεινήν, και πολυαμάρτητόν μου ψυχήν˙ εν τω καιρώ δε μάλιστα, τω της διαζεύξεως και τομής, της από του δυστήνου, σαρκίου του ροώδους, και λυομένου δίκην κόνεως.

Επίφανόν μοι τότε Μήτερ Θεού, το της αντιλήψεως πρόσωπον, και των εχθρών πρόσωπα ζοφώδη και ειδεχθή, των συλλαβείν θελόντων με, και διασπαράξαι θηριωδώς, πλήρωσον ατιμίας, οδώ των σωζομένων, η οδηγός μου οδηγούσά με.

Γενού μοι προστασία πειρασμοίς, εν ημέρα οργής απροσμάχητος, πύργος αγνή, εν επιβουλή μόνη βοηθός, εν συμφοραίς αντίληψις, έχουσα το δύνασθαι αγαθή, ως Μήτηρ του Υψίστου, ισχύεις ακωλύτως, όσα γαρ θέλεις Θεονύμφευτε.

Υψώθη εδοξάσθη γένος βροτών, και τιμής ηξιώθη της κρείττονος, δαι της σης, Κόρη συγγενείας και θεϊκής, υιοθεσίας έτυχε˙ τη ση μεσιτεία και γαρ Θεός, ωράθη σαρκοφόρος, εκ σου αρρήτω τρόπω άτρεπτος μείνας τη Θεότητι.

**Προσόμοια. Ήχος πλ. δ’.**

**Ώ του παραδόξου.**

Χαίρε πανάγιον τέμενος, του βασιλέως Χριστού, χαίρε βάθος αμέτρητον, χαίρε ύψος άρρητον και Αγγέλοις αγνώριστον, των βασιλέων χαίρε διάδημα, και ιερέων, καύχημα τίμιον, χαίρε ολόφωτε, χαίρε πανακήρατε, χαίρε πιστών, απόρθητον έρεισμα, και πύργε άσειστε.

Χαίρε πολύευκτον όνομα˙ χαίρε χρυσή κιβωτέ, χαίρε πένθους αναίρεσις, και χαράς ανέγερσις, Θεοτόκε Πανύμνητε, το των δακρύων χαίρε λυτήριον, της ευφροσύνης χαίρε η είσοδος, χαίρε απείρανδρε, Μήτηρ άνυμφε καταφυγή, πάντων και αντίληψις, των προστρεχόντων σοι.

Χαίρε παγκόσμιον καύχημα, χαίρε λυχνία χρυσή, φωταυγής και υπέρλαμπρε, χαίρε θεία γέφυρα, προς ζωήν η μετάγουσα, τους νεκρωθέντας τοις παραπτώμασι, και προς τα πάθη κατολισθήσαντας, χαίρε αμίαντε, χαίρε το ακένωτον ρείθρον ζωής, πηγή η πηγάσασα, χαίρε πανθαύμαστε.

Σάρκα λαβών εξ αιμάτων σου, ο προ αιώνων Θεός, σε προστάτιν ανέδειξε, των ανθρώπων άχραντε˙ διο ρύσαι τους δούλους σου, πάσης ανάγκης και περιστάσεως, και των παγίδων του πολεμήτορος˙ και της ελλάμψεως, μετασχείν αξίωσον των εκλεκτών, πάντας τους δοξάζοντας και προσκυνούντάς σε.

**ΤΗ ΚΥΡΙΑΚΗ ΕΣΠΕΡΑΣ.**

**ΚΑΝΩΝ ΕΙΣ ΤΗΝ ΥΠΕΡΑΓΙΑΝ ΘΕΟΤΟΚΟΝ.**

**ΠΟΙΗΜΑ ΤΟΥ ΑΓΙΟΥ ΘΕΟΦΑΝΟΥΣ ΝΙΚΑΙΑΣ ΤΟΥ ΓΡΑΠΤΟΥ.**

**Ως οράται εν τοις υστέροις Θεοτοκίοις.**

**Ωδή α’. Ήχος πλ. δ’.**

**Αρματηλάτην Φαραώ.**

Από χειλέων ρυπαρών εφύμνιον, δέχου Πανάμωμε, ως πριν ο Υιός σου, Θεός μου και Κύριος, της χήρας κατεδέξατο, τα λεπτά και την λύσιν, των οφλημάτων παράσχου μοι˙ όπως κατά χρέος γεραίρω σε.

Λόγον Θεού σωματωθέντα τέτοκας, τον πριν ασώματον, θεανδρικώς κόσμω συναναστρεφόμενον, υπερφυώς Πανάμωμε Θεοτόκε Μαρία˙ διο σε πάντες γεραίρομεν, και χρεωστικώς μακαρίζομεν.

Το Θεοτόκον σε κηρύττειν άχραντε, πάσης αιρέσεως αποτροπήν φέρει, σάρκα γαρ γενόμενον αναλλοιώτως τέτοκας τον επέκεινα φύσει, Θεογεννήτορ της κτίσεως, Λόγον του Θεού τον αΐδιον.

Θεοκυήτορ Μαριάμ θεώσεως, τετύχηκε δια σου, η ταπεινή φύσις, των βροτών και ρέουσα˙ εν σοι γαρ νυμφευσάμενος, ο Θεός μου την σάρκα, ενυποστάτως ελάμπρυνε, και εις ουρανούς ανεβίβασεν.

**Ωδή γ’.**

**Ο στερεώσας κατ’ αρχάς.**

Πύλη εδείχθης νοητή, ανατολής της εξ ύψους, εν τη γη φανερωθείσης Παρθένε˙ δια σου γαρ προς ημάς, ο Λόγος εισελήλυθεν, επί τω σώσαι πάντας, της αλογίας Πανάχραντε.

Ράβδον βλαστήσασαν Χριστόν, το άνθος της αφθαρσίας, και χρυσούν θυμιατήριον πάντες, σε γινώσκομεν αγνή, θείας ουσίας φέρουσαν, εν ταις αγκάλαις Κόρη, άνθρακα Θεοχαρίτωτε.

Σωτηριώδους δι’ ημάς, του Λόγου οικονομίας, φωτεινή συ Μητροπάρθενε πύλη, εγνωρίσθης αληθώς˙ συ γαρ ημίν εισήγαγες, την νοητήν ακτίνα, της υπερθέου Θεότητος.

Επί την άχραντον νηδύν, ως υετός επί πόκον, σου κατέβη ο Θεός μου Παρθένε, και εδρόσισεν ημάς τους εκτακέντας καύσωνι, της αμαρτίας δρόσω φιλανθρωπίας και χάριτος.

**Ωδή δ’.**

**Συ μου ισχύς Κύριε.**

Συ αληθής, της σωτηρίας υπόθεσις, Θεομήτορ μόνη εχρημάτισας, τω Ποιητή και Δημιουργώ, εκ των σων αχράντων αιμάτων, σάρκα δανείσασα˙ δι’ ης αι του θανάτου, συνετρίβησαν πύλαι, και ζωή τοις ανθρώποις δεδώρηται.

Νεοθαλής, αθανασίας Παράδεισος, και ωραίος όντως αναδέδειξαι, ξύλον ζωής εν σοι φυτευθέν, θεαρχικωτάτως, κυοφορούσα, και τίκτουσα, το πάσιν αποστάζον ζωηφόρους ελπίδας, τοις πιστώς Θεοτόκον φρονούσί σε.

Δαβιτικής, εκ βασιλίδος βλαστήσασα, συγγενείας τον παμβασιλεύοντα, και προ αιώνων εκ του Πατρός, Λόγον απορρήτως και υπέρ νουν αναλάμψαντα, εγέννησας Παρθένε˙ Θεοτόκον διο σε, θεοφρόνως πιστοί καταγγέλομεν.

Ο πλαστουργός, εκ του αιώνός σε εύρατο, εν κοιλάδι, κρίνον καθαρώτατον, ταις αρεταίς λάμπουσαν σεμνή˙ βάθει της αγνείας, ευρύτητι της σεμνότητος, και ύψωσεν εν γένει, των ανθρώπων διο σε, ως Μητέρα του Κτίστου δοξάζομεν.

**Ωδή ε’.**

**Ίνα τι με απώσω.**

Στρατηγίαι των άνω, Πάναγνε Δυνάμεων σε μακαρίζουσι˙ γενεαί δε πάσαι, των ανθρώπων αξίως δοξάζουσι˙ δια σου γαρ μόνης, οι επί γης τοις ουρανίοις, συναφθέντες υμνούμεν τον τόκον σου.

Την αθάνατον φύσιν, η θνητή παρέδραμεν εις αγιότητα, και Παρθένος Κόρη, τους ασάρκους Αγγέλους παρήλασεν˙ ως Θεόν τεκούσα˙ τον βασιλέα των Αγγέλων˙ ώ προσβλέπειν εκείνοις αδύνατον.

Των πιστών η προστάτις, τείχος ακατάλυτον των ευφημούντων σε˙ η παντί τω γένει, των ανθρώπων φανείσα σωτήριος, ως Θεόν τεκούσα, σωματικώς επιφανέντα, την ψυχήν μου διάσωσον Πάναγνε.

Φωτεινήν σε νεφέλην, φέρουσαν τον άδυτον ήλιον Δέσποινα, οι βροτοί ειδότες, ανυμνούμεν και πόθω γεραίρομεν˙ την γαρ αμορφίαν, την εν Αδάμ αμαυρωθείσαν, ανεμόρφωσας θείαις λαμπρότησιν.

**Ωδή στ’.**

**Ιλάσθητί μοι Σωτήρ.**

Ο θρόνος ο του Θεού, των Χερουβίμ ο υπέρτερος˙ νεφέλη η του φωτός, ψυχής μου τα όμματα, Παναγία φώτισον, και παθών αχλύος, την καρδίαν μου καθάρισον.

Η μήτηρ του λυτρωτού, και των κτισμάτων βασίλισσα, αιχμαλωσία δεινή, ληφθέντα με λύτρωσαι, Μαρία Πανάμωμε˙ και της βασιλείας, του Υιού σου καταξίωσον.

Η κλήσίς σου αληθώς, ψυχών υπάρχει καθάρσιον˙ και ρυπαρών λογισμών, εστίν ελατήριον και φυγαδευτήριον, πονηρών πνευμάτων, Θεοτόκε αειπάρθενε.

Ασμάτων άσμα συ ει, Θεοχαρίτωτε Δέσποινα˙ Αγγέλων η καλλονή, βροτών η ανάπλασις˙ Θεόν γαρ εγέννησας, σεσωματωμένον, τον τας φύσεις μεταλλάττοντα.

**Κάθισμα. Ήχος πλ. δ’.**

**Την σοφίαν και Λόγον.**

Δεύτε πάντα τα έθνη Θεοπρεπώς, την Μητέρα του πάντων Δημιουργού, υμνήσωμεν λέγοντες˙ χαίρε θρόνε πυρίμορφε, του Δεσπότου των όλων, Χριστού του Παντάνακτος˙ χαίρε μόνη Κυρία, απάσης της Κτίσεως˙ χαίρε το δοχείον, της Αγίας Τριάδος˙ Πατρός Υιού και Πνεύματος, το λαμπρόν και ακήρατον, Μαριάμ Θεοδόξαστε˙ πρέσβευε τω σω Υιώ και Θεώ, των πταισμάτων, άφεσιν δωρήσασθαι, τοις σοι προστρέχουσι πίστει, και πόθω υμνούσί σε.

**Ωδή ζ’.**

**Θεού συγκατάβασιν.**

Νυν πάντα πεπλήρωται, φωτός του θείου δια σου Πάναγνε˙ συ γαρ πύλης εφάνης, δι’ ης τω κόσμω Θεός ωμίλησε, καταφωτίζων τους πίστει κραυγάζοντας˙ ευλογητός ο Θεός ο των Πατέρων ημών.

Συνέλαβες άχραντε, τον επί πάντων Θεόν και Κύριον, ευδοκήσαντα σώσαι, το των ανθρώπων γένος θανάτου φθοράς˙ ον επαξίως υμνούμεν κραυγάζομεν˙ ευλογητός ο Θεός ο των Πατέρων ημών.

Παλάτιον έμψυχον, του βασιλέως Χριστού Πανύμνητε˙ χαίρε στάμνε το μάννα, εν τη γαστρί σου θείω βαστάσασα, το διατρέφον τους πόθω κραυγάζοντας˙ ευλογητός ο Θεός ο των Πατέρων ημών.

Νυμφώνα πανάχραντον, της υπέρ λόγον θείας σαρκώσεως, και παστάδα και θρόνον, ορθά φρονούντές σε ονομάζομεν˙ και γεγηθότες τω τόκω σου ψάλλομεν˙ ευλογητός ο Θεός ο των Πατέρων ημών.

**Ωδή η’.**

**Επταπλασίως κάμινον.**

Θεογεννήτορ Δέσποινα,των πιστών το κραταίωμα˙ ταις προς τον Υιόν σου, μητρικαίς δεήσεσι, αυτόν μοι ιλέωσον, τον αληθώς ευΐλατον, και αμαρτιών μου, το χειρόγραφον ρήξον˙ και δείξον Παναγία, σωζομένων με κλήρου, ίνα σε μεγαλύνω εις πάντας τους αιώνας.

Η εν ανάγκαις σώζουσα, και θερμώς προστατεύουσα, πάντων των εν θλίψει, Παναγία Δέσποινα σπλαγχνίσθητι, σώσόν με και πεπτωκότα έγειρον, χείρα βοηθείας, προ του τέλους διδούσα˙ μη νυν με του θανάτου, καταλάβη υπνούντα, ίνα σε κατά χρέος δοξάζω εις πάντας τους αιώνας.

Άλλην εκτός σου Δέσποινα, βοηθόν ουκ επίσταμαι, πλην σου προς Θεόν, καταλλαγήν ου κέκτημαι˙ ελέησον άχραντε, εμέ τον απολλύμενον, δια τας εκ βρέφους αθεμίτους μου πράξεις˙ και σώσόν με βοώντα χαίρε ευλογημένη, χαίρε δεδοξασμένη εις πάντας τους αιώνας.

Ουρανομήκη κλίμακα, νοητήν σε γινώσκομεν˙ δι’ ης καταβάς, μετά σαρκός, ο Ύψιστος, ανθρώποις ωμίλησε, και ταπεινούς ανύψωσε, προς την υψηλήν, των ουρανών πολιείαν˙ εντεύθεν ανωτέραν, ουρανών και Αγγέλων, και πάντων ποιημάτων κηρύττομέν σε Κόρη.

**Αινούμεν. Ο Ειρμός.**

«Επταπλασίως κάμινον, των Χαλδαίων, ο τύραννος, τοις θεοσεβέσιν, εμμανώς εξέκαυσε˙ δυνάμει δε κρείττονι, περισωθέντας τούτους ιδών, τον Δημιουργόν και λυτρωτήν ανεβόα˙ οι παίδες ευλογείτε, Ιερείς ανυμνείτε, λαός υπερυψούτε εις πάντας τους αιώνας».

**Ωδή θ’.**

**Εξέστη επί τούτω.**

Τον θρόνον του Δεσπότου τον υψηλόν, την καθέδραν Χριστού την περίδοξον˙ τον ευαγή θάλαμον το πάγχρυσον ιερόν, το Θεοδόχον τέμενος, την παντοβασίλισσαν Μαριάμ, την δόξαν των Αγγέλων, βροτών την σωτηρίαν, πάντες οι πιστοί ανευφημήσωμεν.

Τον πάντων βασιλέα και Ποιητήν, συλλαβούσα Παρθένε εκύησας˙ και νυν ιδού, οίά περ βασίλισσα δεξιά, τούτου αγνή παρίστασαι˙ όθεν δυσωπώ σε αριστεράς, μερίδος λύτρωσαί με, εν ώρα τη της δίκης, και δεξιοίς προβάτοις σύνταξον.

Αΰλων εκ λειμώνων των της ψυχής, των ασμάτων τα άνθη δρεψάμενος, και τη ροή μίξας των δακρύων μου εν πυρί, τω της καρδίας έψησα, Δέσποινα και μύρον εσκευακώς, τον ύμνον ως η πόρνη, τους σους αχράντους πόδας, εν τούτω βρέχω κράζων σώσόν με.

Σωτήριος γενού μοι πύργος αγνή, των δαιμόνων απείργων τας φάλαγγας, και πειρασμών, όχλον και κινδύνων αποσοβών˙ και των παθών την έφοδον, πόρρω απελαύνων και καθαράν, διδούς ελευθερίαν, και θείων χαρισμάτων, την αφθονίαν παρεχόμενος.

**Προσόμοια. Ήχος πλ. δ’.**

**Ώ του παραδόξου.**

Χαίρε πηγή η ζωήρυτος, χαίρε λαβίς νοητή, η τον θείον και άσβεστον, εν κοιλία φέρουσα, Ησαΐας ον έβλεψε, Θεογεννήτορ άνθρακα ρύπτοντα, παντός του κόσμου τα αμαρτήματα, χαίρε περίδοξον, άκουσμα και λάλημα, χαίρε σεμνή, χαίρε θείον οίκημα, και όρος άγιον.

Χαίρε Παρθένε Πανάμωμε, χαίρε ζωής θησαυρέ, χαίρε όρος κατάσκιον, χαίρε στύλε πύρινε, και νεφέλη υπέρφωτε, παντός ρυπώδους χαίρε καθαίρεσις, χαίρε του κόσμου η ανακαίνισις, χαίρε ανύμφευτε, χαίρε Μήτηρ άχραντε, χαίρε φλογμόν, σβέσασα τω τόκω σου, χαίρε η πάντων ελπίς.

Χαίρε αγνείας θησαύρισμα, χαίρε φωτός καθαρόν, και φαιδρόν ενδιαίτημα, χαίρε στάμνε πάγχρυσε, και παλάτιον έμψυχον, του βασιλέως θρόνε πυρίμορφε, ευλογημένη χαίρε απείρανδρε, χαίρε πανάσπιλε, χαίρε καταφύγιον, χαίρε αγνή, χαίρε Θεοδόξαστε, χαίρε η πάντων χαρά.

Σώμα ψυχήν και το πνεύμά μου, πάσαις δειναίς ο δεινός, εργασίαις εμόλυνα, το μεν σώμα πάθεσι, παραδούς της αισχρότητος, ψυχήν δε πάσιν επιτηδεύμασι, πονηροτάτοις οις περ συνέζησα, αύθις το πνεύμα, δε, επηρμένοις ήθεσι και σκολιοίς, Δέσποινα φρονήμασιν, εξ ών με λύτρωσαι.

**ΤΗ ΔΕΥΤΕΡΑ ΕΣΠΕΡΑΣ**

**ΚΑΝΩΝ ΕΙΣ ΤΗΝ ΥΠΕΡΑΓΙΑΝ ΘΕΟΤΟΚΟΝ.**

**ΠΟΙΗΜΑ ΤΟΥ ΑΓΙΟΥ ΑΝΔΡΕΟΥ ΚΡΗΤΗΣ.**

**Ου η ακροστιχίς.**

**«Θρήνος βροτοίς πέφυκεν εκ Θεού χάρις».**

**Ωδή α’. Ήχος πλ. δ’.**

**Υγράν διοδεύσας.**

Θρηνώδη τον βίον Μήτερ Θεού, στενόν και πικρόν τε, και δακρύων πλήρη μοι δος˙ όπως αποπλύνω μου τον ρύπον, και καθαρός τω Κριτή παραστήσωμαι.

Ρευστής και γεώδους και ρυπαράς, τυχών συζυγίας, ουκ ηδέσθην το της ψυχής, λαμπρότατον κάλλος Θεομήτορ, άλλ’ ηδοναίς ηχρειώθην του σώματος.

Η πύλη της θείας ανατολής, άνοιξόν μοι πύλας, μετανοίας και εκ πυλών, της θανατηφόρου αμαρτίας, τη μεσιτεία σου ρύσαί με Δέσποινα.

Νηστεί και δάκρυσι και κλαυθμώ, Θεός ιλεούται, Θεομήτορ τοις κατ’ εμέ, αφρόνως αυτόν λελυπηκόσιν, ον μοι προ τέλους ιλέωσαι Δέσποινα.

**Ωδή γ’.**

**Ουρανίας αψίδος.**

Ουρανίων Αγγέλων, λειτουργικά πνεύματα, επί τη εμή καταπτώσει πικρώς εθρήνησαν˙ και επεγέλασαν, των αερίων δαιμόνων, τα ζοφώδη πνεύματα Θεογεννήτρια.

Συμμετρία των πόνων τοις ταπεινοίς άχραντε, το της αρετής γεωργείται μέλι πανθαύμαστον˙ διο ενίσχυσον, την παναθλίαν ψυχήν μου, ταπεινώ φρονήματι εμπολιτεύεσθαι.

Βασιλέως θυγατήρ και αληθώς Δέσποινα, και παμβασιλέως Δεσπότου Μήτηρ υπάρχουσα, την βασιλεύουσαν, νυν επ’ εμοί αμαρτίαν, οία δούλην άτιμον μακράν εξόρισον.

Ραντισμώ των δακρύων το δυσειδές Δέσποινα, των αμαρτιών μου καθάρισον και απόπλυνον, τα σεσηπότα μου, και αποζέσαντα έλκη, και υγείαν δέομαι δος μοι τω δούλω σου.

**Ωδή δ’.**

**Εισακήκοα Κύριε.**

Οι πεσόντες ανάστησε, ο Χριστός κελεύει μη αντιτείνωμεν, αλλά μάλλον προσληψώμεθα, την αυτού Μητέρα προς συμπάθειαν.

Τίς τον Πέτρον διέσωσε; Πάντως η μετάνοια Θεονύμφευτε, και ληστήν πόρνην και άσωτον˙ ους με μιμιθήναι καταξίωσον.

Ο τοις πάσιν αχώρητος, Πάναγνε χωρείται εν τη νυδύϊ σου, διασώζων με χρηστότητι, τον βεβυθισμένον αμαρτήμασιν.

Ικετεύω σε Δέσποινα, μη εγκαταλίπης με ώρα θλίψεως, αλλά ίλεώς μοι φάνηθι, και της των δαιμόνων ρύου τρώσεως.

**Ωδή ε’.**

**Ορθρίζοντες βοώμέν σοι.**

Στολήν την του βαπτίσματος αχρειώσαντι, πολλών των δακρύων μοι, χρεία του ταύτην καθάρασθαι.

Πλανώμενον τον νουν μου του κόσμου τη φαντασία, συ τούτον επίστρεψον, φόβω κολάσεως Δέσποινα.

Επίβλεψον εισάκουσον δέομαι, της φωνής μου και πάσας εξάλειψον, τας αμαρτίας μου Πάναγνε.

Φωτί του σου προσώπου με λάμπρυνον, τον σον δούλον νύμφη ηλιόμορφε, εσκοτισμένον τοις πάθεσιν.

**Ωδή στ’.**

**Χιτώνά μοι παράσχου.**

Υμνείν αδιαλείπτως τον Θεόν, Παρθένε οφείλομεν, καρδία και στόματι˙ άλλ’ ημείς τη ραθυμία κρατούμεθα.

Κινδύνων πολυπλόκων και δεινών, αγνή περιστάσεων, νυν των λυπούντων με, εξελού τον αθλιώτατον δούλόν σου.

Εν ώρα του θανάτου μου σεμνή, βοήθεια φάνηθι˙ και ρύσαι δαιμόνων με πονηρών των εκζητούντων αρπάσαι με.

Νηστεύσωμεν ως έχομεν καιρόν, κλαύσωμεν πενθήσωμεν, ίνα τρυφήσωμεν, και χορεύσωμεν εκείσε αιώνια.

**Κάθισμα. Ήχος πλ. δ’.**

**Ανέστης εκ νεκρών.**

Ο Λόγος του Πατρός, εν τω κόσμω κατήλθε, και Άγγελος φωτός, τη Παρθένω εβόα, χαίρε ευλογημένη, η παρθενίαν, μόνη φυλάξασα, χαίρε η συλλαβούσα, τον προ αιώνων Θεόν και Κύριον˙ ίνα της πλάνης σώση ως Θεός, το γένος των ανθρώπων.

**Ωδή ζ’.**

**Οι εκ της Ιουδαίας.**

Εκ χειμώνος το έαρ, και εκ ζάλης γαλήνη αγνή προέρχεται, εκ ζόφου δε πταισμάτων, το φως της απαθείας, μετανοία εισέρχεται˙ οι εμπαθείς τοιγαρούν θαρρώμεν μεταγνόντες.

Κυριώνυμε Κόρη, η Θεόν σαρκωθέντα ημίν κυήσασα, πολλαίς κυριευθείσαν, ατόποις αμαρτίαις, την ψυχήν μου διάσωσον, ευλογημένη αγνή, ίνα σε μακαρίζω.

Θρόνος πύρινος ώφθης, και παλάτιον θείον του παντοκράτορος, του κόσμου σωτηρία, και σκέπη τοις βοώσι, τω Υιώ σου Πανάμωμε˙ ο των Πατέρων ημών, Θεός ευλογητός ει.

Εξ ιδρώτων και κόπων, στεναγμών τε καρδίας Θεογεννήτρια, συναίσθησις γεννάται˙ απάθειαν δ’ εκ ταύτης, ης και φθάσαι τους πρόποδας, αξιωθείην εγώ, ο πταίσας υπέρ πάντας.

**Ωδή η’.**

**Τον βασιλέα.**

Ο βασιλεύς μεν, των ουρανών θέλει πάντας, την αυτού πληρώσαι βασιλείαν˙ ημείς δε Παρθένε την γέενναν ποθούμεν.

Υπέρ την κτίσιν, κόσμου παντός Θεομήτορ, του παντός ο Κτίστης των ανθρώπων, των αμαρτανόντων ποθεί την σωτηρίαν.

Χριστού παθόντος, υπέρ ημών χρεωστούμεν, και ημείς παθείν υπέρ εκείνου, και πάθη νεκρώσαι, πιστοί τα ψυχοφθόρα.

Αγνή Παρθένε, χριστιανών η προστάτις, εξελού ημάς πάσης ανάγκης˙ ίνα σε υμνώμεν εις πάντας τους αιώνας.

**Αινούμεν. Ο Ειρμός.**

«Τον βασιλέα, των ουρανών ον υμνούσι, στρατιαί των Αγγέλων υμνείτε, και υπερυψούτε εις πάντας τους αιώνας».

**Ωδή θ’.**

**Κυρίως Θεοτόκον.**

Ρανίδα μοι ελέους, στάξον Θεομήτορ, και της αγνοίας, τον ζόφον απέλασον˙ συ γαρ εκύησας μόνη βροτών την λύτρωσιν.

Ιλύϊ των παθών με συγκεκαλυμμένον, και ηδονών τω βορβόρω σπιλούμενον, ως αγαθή μου προστάτις κάθαρον Δέσποινα.

Σταυρού τη πανοπλία, κράτυνον την πίστιν, των φιλοχρίστων Ανάκτων φιλάνθρωπε, της σε τεκούσης πρεσβείαις ως πολυέλεος.

Σεισμού λιμού πυρός τε, και αιχμαλωσίας, και εμφυλίου πολέμου εκλύτρωσαι, την σε γεραίρουσαν ποίμνην Θεοχαρίτωτε.

**Προσόμοια. Ήχος πλ. δ’.**

**Τι ημάς καλέσωμεν.**

Χαίρε αειπάρθενε Δέσποινα, η τον φύσει αγαθόν εκμιμουμένη αγαθή, και προσόντων των αυτού πρώτον και έξοχον αγνή, πλουτούσα Μητρικώς την αγαθότητα, διο και αγαθύνεις τους υμνούντάς σε, ως συμπαθής και φιλάγαθος, και οδηγείς προς απόλαυσιν, Πανάχραντε, αγαθών των αιωνίων αυτούς.

Χαίρε Θεού σκήνωμα όλβιον, βασιλέως υψηλόν, λαμπρόν ανάκτορον αγνή, αχειρόπλοκος νυμφών, χρυσοπορφύρωτος παστάς˙ ο θάλαμος ο εύοσμος και πάντιμος, το έμπνουν, λιθομάργαρον παλάτιον, χαίρε ο θρόνςο ο πάγχρυσος, ανθρακοφόρος πυράγρα τε, και έμψυχος του αΰλου πυρός άχραντε.

Χαίρε Μαριάμ Κυριώνυμε, η Κυρία παντός Κόσμου, χρηματίσασα σεμνή, ως τον Κύριον Κυρίων αποτέξασα Χριστόν˙ κυρίως, ούσα αειπάρθενος, αγνείας, παγκτησίαν υπερτέλειον, κεκυρωμένως πλουτίσασα, νοός ψυχής τε και σώματος, η σύμπαντα, ως Κυρία δούλα γέγονεν.

Δος μοι διανύειν το βίον μου, δια πάντων των σεπτών, του σου Υιού μακαρισμών, του πτωχεύειν τω νοΐ, πενθείν πραΰνεσθαι πεινήν, διψήν τε μετ’ εφέσεως το δίκαιον˙ υπάρχειν, καθαρόν και ελεήμονα˙ ποιείν ειρήνην διώκεσθαι, υπέρ Θεού Παναμώμητε˙ και χαίρειν με, επί τούτοις αγαλλόμενον.

**ΤΗ ΤΡΙΤΗ ΕΣΠΕΡΑΣ.**

**ΚΑΝΩΝ ΕΙΣ ΤΗΝ ΥΠΕΡΑΓΙΑΝ ΘΕΟΤΟΚΟΝ.**

**ΠΟΙΗΜΑ ΜΗΤΡΟΦΑΝΟΥΣ ΣΜΥΡΝΗΣ.**

**Ου η ακροστιχίς.**

**«Νυν οκτάκις μέλπω σε σος Μητροφάνης».**

**Ωδή α’. Ήχος πλ. δ’.**

**Υγράν διοδεύσας.**

Ναμάτων πηγήν σε πρεσβευτικών, γινώσκοντες πάντες, αναβλύζουσαν τοις πιστοίς, των ψυχών την ρώσιν και σωμάτων, Θεοκυήτορ απαύστως δοξάζομεν.

Υπέρ φύσιν Λόγον Θεαρχικόν, τέτοκας Παρθένε, και την φύσιν εκ της φθοράς, ερρύσω διο με των αλόγων, και παρά φύσιν παθών ελευθέρωσον.

Νομάδες παθών με των σαρκικών, νυν περικυκλούσι, και συσφίγγουσι χαλεπώς˙ επίσκεψαι τάχει τον σον δούλον, και των κακούντων Παρθένε διάσωσον.

Ο πάσαν την κτίσιν ηνιοχών, και φέρων και σώζων, εν αγκάλαις αγνή ταις σαις περιγεγραμμένος απεφάνθη, και των ανθρώπων το γένος ανέπλασε.

**Ωδή γ’.**

**Συ ει το στερέωμα.**

Κοίμισον τον τάραχον, της συνεχούσης με Δέσποινα, νυν χαλεπής, νόσου και πταισμάτων, και παθών ελευθέρωσον.

Τάχυνον επίσκεψαι, νοσηλευόμενον άχραντε, και της δεινής, αλγηδόνος ρύσαι, και παντοίας με θλίψεως.

Άφατον το πέλαγος, των οικτιρμών των σων άχραντε, δι’ ων καμέ των αμαρτημάτων, και των νόσων εξάγαγε.

Κράτυνον το έλεος, και την αντίληψιν άχραντε, σών πρεσβειών επ’ εμοί και ρύσαι, πειρασμών τε και θλίψεων.

**Ωδή δ’.**

**Εισακήκοα Κύριε.**

Ιλαστήριον πάντοτε, την εμήν καρδίαν δείξον Πανάχραντε, των αγίων ενθυμήσεων, και πλημμελημάτων καθαρτήριον.

Σωτηρίαν παράσχου μοι, την κατά ψυχήν και σώμα Πανάμωμε˙ και νοσούντι δος την ίασιν, και των οδυνών την απολύτρωσιν.

Μεθοδείας κατάργησον, των πονηροτάτων δαιμόνων άχραντε, και παθών την επανάστασιν, και τοις ασθενούσι ρώσιν δώρησαι.

Εκ της μήτρας σου Πάναγνε, της δικαιοσύνης ήλιος έλαμψε, και τον κόσμον κατελάμπρυνεν˙ ου ταις θείαις, αίγλαις καμέ φώτισον.

**Ωδή ε’.**

**Ίνα τι με απώσω.**

Λέλυνται τω σω τόκω, τα δεσμά του θανάτου και απελήλαται, της φθοράς το κράτος, Παναγία Παρθένε Πανύμνητε˙ διο λύσον τάχει, και των εμών αμαρτημάτων, τας σειράς και τα βάρη των θλίψεων.

Πονηρίας δαιμόνων, και κακίας ανθρώπων ρύσαί με Δέσποινα˙ και ψυχής την νόσον, και του σώματος θάττον θεράπευσον, η τεκούσα μόνη, πάσης σαρκός και των πνευμάτων, ιατρόν και Σωτήρα και Κύριον.

Ως λαβίδα του θείου, άνθρακος Πανάχραντε καθικετεύω σε, καταφλέξαι πάσαν, εμπαθή του σου δούλου διάθεσιν, και τας ασθενείας, τας χαλεπάς και δυσφορήτους, και ξηράναι χειμάρρους των θλίψεων.

Σωτηρίαν σε πάσιν, Ο Υιός σου παρέσχε Πάναγνε Δέσποινα, τοις πεπιστευκόσιν, εις αυτόν και Θεόν καταγγέλλουσι, σεσωματωμένον, εκ σου σαφώς διο με σώσον, εκ ποικίλων κινδύνων και θλίψεων.

**Ωδή στ’.**

**Ιλάσθητί μοι Σωτήρ.**

Επίβλεψον επ’ εμέ, ιλέω όμματι Δέσποινα, και νοσημάτων δεινών, εκλύτρωσαι τάχιον και πάσης κακώσεως, νυν προσδοκωμένης, και παγίδος και συμπτώσεως.

Σκαιότητος γνωμικής, και φυσικής εμπαθείας με, και φρόνου των δυσμενών, και πάσης φαυλότητος, Παναγία Δέσποινα, και κακίας ρύσαι, της του βίου σαις δεήσεσιν.

Ο διαπλάσας ημάς εν σοι Παρθένε διέπλασται, την φύσιν εκ της φθοράς, των βροτών ρυόμενος˙ καμέ τοίνυν λύτρωσαι, των περιτυχόντων, πειρασμών ταις σαις δεήσεσιν.

Ο φλογερός ουρανός, και θρόνος όντως πυρίμορφος, ο έμψυχος του Χριστού, Παράδεισος άχραντε˙ η στάμνος η πάγχρυσος, της ζωής το μάννα, ζωής θείας με αξίωσον.

**Κάθισμα. Ήχος πλ. δ’.**

**Το προσταχθέν.**

Το αλατόμητον πιστοί και θείον όρος, το καθαρώτατον παλάτιον του Λόγου, τον πυρίμορφον θρόνον του παμβασιλέως˙ την τράπεζαν, και λυχίαν την χρυσαυγή, την γέφυραν την μετάγουσαν προς ζωήν την ουράνιον κλίμακα, την Θεοτόκον Μαριάμ, υμνήσωμεν κραυγάζοντες, χαίρε νύμφη ανύμφευτε.

**Ωδή ζ’.**

**Οι εκ της Ιουδαίας.**

Στάμνος άψυχος πάλαι, σε την έμψυχον στάμνον εδήλου Δέσποινα˙ ζωής γαρ μάννα φέρεις, Χριστόν τον του θανάτου, την πικρίαν αμβλύνοντα, τον αληθή γλυκασμόν και φωτισμόν του κόσμου.

Μη αρπάση ως λέων, ο εχθρός την ψυχήν μου ο θηριότροπος, μη όντος λυτρουμένου, κα σώζοντος Παρθένε˙ λυτρωτήν γαρ σε κέκτημαι, την τον Σωτήρα Χριστόν και λυτρωτήν τεκούσαν.

Μακαρία Παρθένε, καταφύγιον πάντων των θλιβομένων πιστών, παντοίας επηρείας, και λύπης και κακίας, των φθονούντων με λύτρωσαι, και των πταισμάτων πολλών, και των ποικίλων νόσων.

Η τον βότρυν τεκούσα, της ζωής Θεοτόκε τον αγεώργητον, αξίωσον καρπούς με, προσφέρειν μετανοίας, τω Υιώ σου κραυγάζοντα˙ ο των Πατέρων ημών Θεός ευλογητός ει.

**Ωδή η’.**

**Επταπλασίως κάμινον.**

Τα μεγαλεία Πάναγνε, των ποικίλων θαυμάτων σου, πάντες εκβοώμεν, οι πιστώς προστρέχοντες, ταις σαις αντιλήψεσιν˙ αλλά και νυν με νόσου δεινής, και των ψυχικών, και σαρκικών αλγημάτων, απάλλαξον και δείξον ερρωμένον κατ’ άμφω, δοξάζειν τον Υιόν σου Χριστόν εις τους αιώνας.

Ραγδαιοτάτως έπνευσαν, των φθονούντων οι άνεμοι και των δυσχερών οι ποταμοί προσέκρουσαν, σφοδρώς τη οικία μου, τη νοητή Παρθένε αγνή˙ άλλ’ ώσπερ αφρόν, κυμαινομένης θαλάσσης, διάλυσον την ρύμην των λυπούντων απάντων˙ και δος μοι σαις πρεσβείαις, γαλήνην εις αιώνας.

Ο διαπλάσας πήλινον, ανδριάντα τον άνθρωπον, είτα και ψυχήν, αυτώ ενθείς αθάνατον, εν σοι διαπλάττεται, και αναπλάττει πάλιν αυτόν ον μοι ευμενή, και ευδιάλλακτον δείξον, Παρθένε σαις πρεσβείαις και την ρώσιν παράσχου, και πάντων των θλιβόντων την λύτρωσιν συντόμως.

Φωτοβολείς εκάστοτε, τοις το φως το ανέσπερον, ανατεταλκέναι εκ της σης Πανάχραντε, νηδύος δοξάζουσι, και από φόβου νυκτερινού, και δαιμονικής, και σκοτεινής απαλλάττεις, ενέδρας τους σους δούλους˙ εξ ών ρύσαι και σώσον, καμέ των συνεχόντων δεινών ταις σαις πρεσβείαις.

**Αινούμεν. Ο Ειρμός.**

«Επταπλασίως κάμινον, των Χαλδαίων ο τύραννος, τοις θεοσεβέσιν, εμμανώς εξέκαυσε˙ δυνάμει δε κρείττονι, περισωθέντας τούτους ιδών, τον Δημιουργόν και Λυτρωτήν ανεβόα, οι παίδες ευλογείτε, Ιερείς ανυμνείτε, λαός υπερυψούτε εις πάντας τους αιώνας».

**Ωδή θ’.**

**Κυρίως Θεοτόκον.**

Ανύψωσον το κέρας, το της Εκκησίας, και τοις πιστοίς κατ’ εθνών δε παράσχου ισχύν˙ και βασιλέων τα σκήπτρα αγνή κραταίωσον.

Νωθείς και παρειμένας, και νενικημένας, παρεμβολάς αλλοφύλων Παρθένε αγνή, τας τους πολέμους θελούσας θάττον απόφηνον.

Η μόνη συμμαχία, των σε γεραιρόντων, χριστιανών ορθοδόξων πρεσβείαις ταις σαις, Αγαρηνούς οπλοφόρους τάχει καταίσχυνον.

Συνέτισον Παρθένε, των πιστών χορείας, και κατ’ εχθρών αοράτων και των ορατών, κατευοδώσασα σώσον εκ πάσης θλίψεως.

**Προσόμοια. Ήχος πλ. δ’.**

**Ώ του παραδόξου.**

Χαίρε πυρίμορφον όχημα˙ χαίρε αυγή μυστική, εν τω κόσμω η τέξασα, τον λαμπρόν και άδυτον, και ανέσπερον ήλιον, χαίρε κογχύλη πορφύραν βάψασα, εκ σων αιμάτων τω βασιλεί του παντός, χαίρε Πανάχραντε, χαίρε φυλακτήριον πάντων πιστών, των προσκαλουμένων σε, εν πεποιθήσει ψυχής.

Χαίρε πεσόντων ανόρθωσις, χαίρε πεινώντων τροφή, χαίρε πλούτε ασύλητε, και πενήτων άχραντε, θησαυρός ο ακένωτος, των ασθενούντων χαίρε επίσκεψις, των θλιβομένων, χαίρε παράκλησις, χαίρε βοήθεια, τοις προσκαλουμένοις σε και αρραγές, όπλον και οχύρωμα, και τείχος άρρηκτον.

Χαίρε μυστικέ παράδεισε, ξύλον ζωής τον Χριστόν, εν κοιλία σου φέρουσα, και τεκούσα άφθορε, εις ημών αναβίωσιν, των νεκρωθέντων, γεύσει του ξύλου ποτέ, και τω θανάτω υποκυψάντων κακώς˙ χαίρε παμπόθητε, και παντομνημόνευτε χαίρε βροτοίς, θείαν αγαλλίασιν παρεχομένη αεί.

Σώσόν με πάναγνε Δέσποινα, η τον Σωτήρα Χριστόν, απορρήτως γεννήσασα˙ σε γαρ μόνην κέκτημαι, προστασίαν ο δούλός σου, τείχος και σκέπην και αγαλλίαμα, και της ψυχής μου θείαν παράκλησιν˙ συ ουν με λύτρωσαι, ακοιμήτου σκώληκος και του πυρός, του διαιωνίζοντος Μήτηρ Χριστού του Θεού.

**ΤΗ ΤΕΤΑΡΤΗ ΕΣΠΕΡΑΣ.**

**ΚΑΝΩΝ ΕΙΣ ΤΗΝ ΥΠΕΡΑΓΙΑΝ ΘΕΟΤΟΚΟΝ.**

**ΠΟΙΗΜΑ ΚΑΛΛΙΝΙΚΟΥ ΗΡΑΚΛΕΙΑΣ.**

**Ου η ακροστιχίς.   
«Τη υπεράγνω προστρέχω και Παρθένω».**

**Ωδή α’. Ήχος πλ. δ’.**

**Αρματηλάτην Φαραώ.**

Την σηπεδόνα της ψυχής μου ξήρανον, και των τραυμάτων ουλάς, δραστικώ φαρμάκω του Υιού σου Πάναγνε˙ εις σε γαρ την ελπίδα μου, ανατίθημι πάσαν, και σε μεσίτιν προβάλλομαι, προς τον σον Υιόν και Θεόν ημών.

Ημελημένως και ραθύμως Δέσποινα, όλον τον βίον, εγώ καταδαπανήσας, τον εμόν ο άσωτος, εις εμαυτόν γενόμενος, τη σκέπη προστρέχω, και μετά πίστεως κράζω σοι, σώσόν με πρεσβείαις σου Πάναγνε.

Υπέρ την ψάμμον αληθώς ηρίθμηνται, αι ανομίαι μου, καιλ αι αμαρτίαι, ας αναίδην έπραξα, και εμαυτόν εμόλυνα, καθυβρίσας ο τάλας, το κατ’ εικόνα Πανάμωμε, άλλ’ ως πολυεύσπλαγχνος σώσόν με.

Προσπεφευγότα νυν εις σε συν δάκρυσι, και πολλώ στανγμώ και καρδίας θλίψει, μη παρίδης δέομαι˙ αλλά τη μεσιτεία σου, εν ημέρα της δίκης, τον σον Υιόν εκδυσώπησον, όπως λυτρωθώ της κολάσεως.

**Ωδή γ’.**

**Ο στερεώσας κατ’ αρχάς.**

Εμών δακρύων σταλαγμούς, και στεναγμούς της καρδίας, και χειρών εκτεταμένων επάρσεις, καθορώσα συμπαθώς, οικτείρησον τον δούλόν σου˙ και γαρ ουκ έχω πλην σου, Δέσποινα άλλην βοήθειαν.

Ροώδη φύσιν την εμήν, γινώσκουσα Θεοτόκε, καθ’ εκάστην ολισθαίνουσαν οίμοι! προς τα χείρω ακρατώς, αντιλαβού και σώσόν με˙ και γαρ ουκ έχω πλην σου, Δέσποινα άλλην βοήθειαν.

Ανερευνήσας εμαυτόν, ευρίσκω πάντας ανθρώπους, υπερβάντα ταις κακίαις Παρθένε, και πού φεύγω ο δεινός ει μη προς σε την εύσπλαγχνον; Ότι ουκ έχω πλην σου, Δέσποινα άλλην βοήθειαν.

Γυμνός και έρημός ειμί, και πάντων εστερημένος, των καλών ων εσυλήθην ο τάλας, τη κακίστη συμβουλή, όθεν προς σε κατέφυγον˙ και γαρ ουκ έχω πλην σου, Δέσποινα άλλην βοήθειαν.

**Ωδή δ’.**

**Συ μου ισχύς Κύριε.**

Νινευϊτών, τους στεναγμούς και τα δάκρυα, ο Υιός σου πάλαι προσδεξάμενος, την οφειλήν των αμαρτιών, πάσαν την εκείνων αφήκεν ο πολυέλεος˙ διο σε ικετεύω, εξιλέωσαι τούτον, παραβλέψαι καμού τα εγκλήματα.

Ώ της εμής, φρενοβλαβείας Πανύμνητε˙ ότι θέλων τοις κακοίς συμπέφυρμαι, αναισθητών όλως αμελών, και εμματαιάζων, ταις ανυπάρκτοις ορέξεσι˙ διο οδήγησόν με, προς οδόν μετανοίας επιστρέφουσα και συνετίζουσα.

Πανευλαβώς προ της εικόνος παρίσταμαι, της Αχράντου της σης Παναμώμητε, εκλιπαρών και παρακαλών, μη με απορρίψης, του σου προσώπου τον άθλιον˙ άλλ’ οίκτειρον και σώσον, εκ παντοίας με βλάβης, και κινδύνων και πάσης κακώσεως.

Ρώσιν ψυχής, ρώσίν μοι σώματος δώρησαι˙ ίνα πράττω και ποιώ το θέλημα, του σου Υιού φόβω και χαρά και γαρ εξισχύεις, ως Μήτηρ ούσα του Κτίστου σου˙ και πράττεις όσα θέλεις, τοις εν πίστει και πόθω τω ναώ σου Παρθένε προστρέχουσιν.

**Ωδή ε’.**

**Ίνα τι με απώσω.**

Όλος γέγονα φευ μοι! Ταις αθέσμοις πράξεσι και ανομήμασι, βορβορώδης Κόρη, και αισχρών αληθώς καταγώγιον˙ και μεμισημένος, υπό Αγγέλων και ανθρώπων, άλλ’ οικείοις απόπλυνον δάκρυσι.

Συνεχόμενον πλείστοις, πειρασμοίς Πανάχραντε και περιστάσεσι, πανταχόθεν οίμοι! και κλονούμενον ζάλαις και θλίψεσι, περιφρούρησόν με, υπό την σκέπην σου την θείαν, λυτρουμένη και σώζουσα πάντοτε.

Τη θερμή σου πρεσβεία, τη προς τον Υιόν σου, κεχρημένη Πάναγνε, υπέρ του αχρείου, και πολλά επταικότος ικέτου σου˙ όπως εύρω λύσιν, αμαρτιών μου τον Σωτήρα, εκδυσώπησον προ της ετάσεως.

Ρυομένη μη παύση εξομολογούμενον τας αμαρτίας μου, και τας ανομίας, ας ο τάλας εν γνώσει ηνόμησα˙ δια τούτο κράζω, εν στεναγμοίς καθικετεύων, μη απώση τον δούλόν σου Δέσποινα.

**Ωδή στ’**

**Ιλάσθητί μοι Σωτήρ.**

Εγένοντο ψαλμικώς αι ανομίαι μου Δέσποινα, ωσεί φορτίον βαρύ, επ’ εμέ βαρούμεναι˙ και ψυχής οι μώλωπες, δι’ αφροσύνην, προσώζεσαν και εσάπησαν.

Χρεωστικώς τω ναώ, τω ιερώ σου προσέδραμον˙ και ως ικέτης οικτρός, παρίσταμαι Δέσποινα˙ τα δάκρυα δέξαι μου, ως της χήρας τότε, τα λεπτά Χριστός ο Κύριος.

Ώ πώς βαστάζει η γη, εμέ τον αυτοκατάκριτον, τον παρά πάντας βροτούς, ασώτως βιώσαντα, και ου καταπίνει με! απορώ και φρίττω˙ αλλά συ η διασώζουσα.

Κατάσβεσον αγαθή, τω δροσισμώ του ελέους σου, τα βέλη τα κατ’ εμού, δολίως κινούμενα, νυκτός και ημέρας τε, τα πεπυρωμένα, του εχθρού του πολεμούντός με.

**Κάθισμα. Ήχος πλάγιος δ’.**

**Την σοφίαν και Λόγον.**

Το πολύφωτον όχημα του Θεού, θείου φέγγους λυχνία χρυσοφαής, άσπιλε αμόλυντε, υπεράμωμε Δέσποινα˙ την σκοτεινήν ψυχήν μου, τυφλώττουσαν πάθεσι, της απαθείας αίγλης, καταύγασον δέομαι˙ και μεμολυσμένην, την καρδίαν μου πλύνον, ροαίς κατανύξεως, μετανοίας και δάκρυσιν˙ ίνα πόθω κραυγάζω σοι, πρέσβευε τω σω Υιώ και Θεώ, των πταισμάτων δούναί μοι την άφεσιν˙ σε γαρ έχω ελπίδα ο δούλός σου.

**Ωδή ζ’.**

**Οι εκ της Ιουδαίας.**

Ανατείνω το όμμα της εμής παναθλίας και ταλαιπώρου ψυχής, προς σε και ανακράζω, εν πίστει τω Υιώ σου, τω Σωτήρι και πλάστη μου, ταις της Μητρός σου Χριστέ, πρεσβείαις οίκτειρόν με.

Ιαμάτων πελάγη, κεκτημένη Παρθένε ως τετοκυία Χριστόν, επίχεε αφθόνως καμοί τω σω ικέτη ασθενούντι ρανίδα σου, τω πανταχόθεν δεινώς εκτετραυματισμένω.

Παναγία Παρθένε, κατανύμφως πλήσον την ταπεινήν μου ψυχήν, τον θείον όπως βρέχω, ναόν σου Θεοτόκε, ταις ροαίς των δακρύων μου, και αποπλύνω αγνή τον ρύπον των παθών μου.

Απειρόγαμε νύμφη, περιφρούρησον πάντας, τους πεφευγότας εις σε˙ και γαρ ει μη φρουρήσης, τους δούλους σου Παρθένε, απολώλαμεν άπαντες, και εγεννήθημεν αν κατάβρωμα δαιμόνων.

**Ωδή η’.**

**Τον εν όρει αγίω.**

Ρύσαι τότε, Μαρία Θεοτόκε τους σους δούλους, ηνίκα ο Υιός σου, του κρίναι έλθη γένος το ανθρώπινον, και διαχωρίσαι, απ’ αλλήλων οίμοι! δικαίους και αδίκους.

Θαύμα μέγα, πώς γαλουχείς Παρθένε! Και Παρθένος εδείχθης, μετά τόκον! Όντως τα σα μυστήρια παράδοξα˙ διο προσκυνούμεν, και υπερυψούμεν τον άφραστόν σου τόκον.

Εμακρύνθην, εκ σου και εβδελύχθην, τοις κακοίς μου˙ διο και εγεννήθην, μυκτηρισμός και χλευασμός τοις κύκλω μου˙ αλλά μη παρίδης, δέομαι Παρθένε εις τέλον τον σον δούλον.

Νεκρωθέντα, τοις διήγμασι του πλάνου, ζώωσόν με η την ζωήν πάντων τεκούσα, και μη εάσης έτι τούτον κατ’ εμού, καταδυναστεύσαι εξηπορημένου, και τεταπεινωμένου.

**Αινούμεν. Ο Ειρμός.**

«Τον εν όρει αγίω δοξασθέντα, και εν βάτω, πυρί το της αειπαρθένου, τω Μωϋσεί μυστήριον γνωρίσαντα˙ Κύριον υμνείτε, και υπερυψούτε εις πάντας τους αιώνας».

**Ωδή θ’.**

**Έφριξε πάσα ακοή.**

Ηγέρθη κέρας ευσεβών, υψωθέντος επί ξύλου Πανάμωμε, του σου Υιού και Θεού, εν ω διέρρηξε το χειρόγραφον, και κατηργήθη ο εχθρός, εις τέλος και πέπτωκε διο σε άχραντε, ως αιτίαν τούτων πάντων δοξάζομεν.

Ροήν δακρύων των εμών, καθορώσα συμπαθώς ευσπλαγχνίσθητι, επ’ εμοί Δέσποινα, τω σω ελέει την ταπεινήν μου ψυχήν, καθιλαρύνουσα αεί, φυλάττουσα σκέπουσα καθαγιάζουσα, και δαιμόνων εκ χειρός αφαρπάζουσα.

Κράτος ανάκτων ευσεβών, Προφητών και Αποστόλων το καύχημα˙ Ιεραρχών καλλονή, Μαρτύρων Κόρη τω εκγαλλώπισμα, και των Οσίων χαρμονή, Δικαίων εντρύφημα, και θλιβομένων χαρά˙ μη παρίδης τας δεήσεις των δούλων σου.

Λαοί και γλώσσαι και φυλαί, νεανίσκοι συν παρθένοις προσέλθωμεν, εν καθαρώ τω νοΐ ορθοδοξίας πάντες οι τρόφιμοι, και τη Παρθένω και αγνή Μητρί του Θεού ημών, θερμώς βοήσωμεν, Παναγία σώσον πάντας πρεσβείαις σου.

**Προσόμοια. Ήχος πλάγιος δ’.**

**Ώ του παραδόξου θαύματος.**

Χαίρε Παρθένε Θεόνυμφε, χαίρε πιστών η ελπίς, χαίρε κόσμου καθάρσιον, χαίρε πάσης θλίψεως, η τους δούλους σου σώζουσα, η του θανάτου χαίρε κατάλυσις, ο ζωηφόρος χαίρε Παράδεισος, χαίρε αντίληψις, των προσκαλουμένων σε, χαίρε Θεού, θείον ενδιαίτημα και όρος άγιον.

Χαίρε Θεοτόκε Πάναγνε, χαίρε πηγή της ζωής, χαίρε κλίμαξ ουράνιε, χαίρε πάσης Δέσποινα, και Κυρία της κτίσεως, ευλογημένη χαίρε Πανάμωμε, δεδοξασμένη χαίρε αμόλυντε, χαίρε Πανύμνητε, χαίρε θείον σκήνωμα, χαίρε σεμνή, χαίρε Μητροπάρθενε, νύφμη ανύμφευτε.

Χαίρε Μητρόθεε Δέσποινα, χαίρε η μόνη ελπίς, των βροτών και αντίληψις, χαίρε καταφύγιον, χαίρε λυχνία φωτός, ηγλαϊσμένον χαίρε παλάτιον, το φωτοφόρον χαίρε λαμπάδιον, χαίρε αμόλυντον παρθενίας καύχημα, χαίρε πηγή, βρύουσα ιάματα τοις προσιούσί σε.

Δέξαι μου ταύτην την δέησιν, και μη παρίδης αγνή τον κλαυθμόν και τα δάκρυα, μηδέ απορρίψης με, τοις δεινοίς κινδυνεύοντα, εις σε γαρ πάσαν την προσδοκίαν μου, εθέμην μόνην Θεοχαρίτωτε, δείξον ελεύθερον, πάντων των λυπούντων με δείξον αγνή, και χαράν μοι δώρησαι ως χαροπάροχος.

**ΤΗ ΠΕΜΠΤΗ ΕΣΠΕΡΑΣ.**

**ΚΑΝΩΝ ΕΙΣ ΤΗΝ ΥΠΕΡΑΓΙΑΝ ΘΕΟΤΟΚΟΝ.**

**ΠΟΙΗΜΑ ΤΟΥ ΟΣΙΟΥ ΠΑΤΡΟΣ ΗΜΩΝ**

**ΠΑΥΛΟΥ ΕΠΙΣΚΟΠΟΥ ΑΜΟΡΙΟΥ.**

**Ου η ακροστιχίς.**

**«Τέλος με σώσον τον ανάξιον Κόρη Παύλον».**

**Ωδή α’. Ήχος πλ. δ’.**

**Αρματηλάτην Φαραώ.**

Της προς εμέ σου συμπαθείας άχραντε, την υπερβάλλουσαν, πώς δυνηθώ χάριν, ανυμνήσαι Δέσποινας ή πώς σου το εξαίρετον, της προνοίας δοξάσω, ότι θανάτου διέσωσας, τον πολλάκις τούτου με άξιον;

Εν ανομίαις συλληφθείς ο άθλιος, όλος γεγένημαι, αμαρτιών πλήρης, μη ειδώς τί έτερον˙ μόνος γαρ εγώ γέγονα, σκεύος άχρηστον πάντη, τω φιλανθρώπως με πλάσαντι˙ Δέσποινα του κόσμου βοήθει μοι.

Λύσον παθών μου την ομίχλην Πάναγνε, φωτί του τόκου σου, τα ζοφερά νέφη των εμών προλήψεων, πόρρω απελαύνουσα, της εμής διανοίας, και καθαρόν απαθείας μου, φέγγος τω σω δούλω ανάτειλον.

Οίμοι τω φαύλη συνηθεία Δέσποινα, συνεχομένω δεινώς! Οίμοι βροτών μόνω, τω κατολισθήσαντι, εις απωλείας βάραθρα, και παθών δυσωδίας, ανεχομένω και μένοντι, την εκ του πυρός τούτων έκτισιν.

**Ωδή γ’.**

**Ο στερεώσας κατ’ αρχάς.**

Σύνδρομον έχω αληθώς, τη της σαρκός μου γεννήσει, το τοις πάθεσιν αυτοίς υπαχθήναι, και αλόγως τοις αυτών, υπηρετήσαι πράγμασι˙ φευ μοι τω ταλαιπώρω! Δέσποινα πάντων βοήθει μοι.

Μίαν ημέραν τω Θεώ, μετανοώ τας δε πάσας, παροργίζω την αυτού ευσπλαγχνίαν, ο αναίσθητος εγώ, και την ψυχήν αμείλικτος˙ αλλά μακροθυμείν μοι, τούτον δυσώπει Πανάχραντε.

Εταλαιπώρησα δεινώς, και κατεκάμφθην εις τέλος, βαρυτάτοις των κακών μου φορτίοις, οις υπέκυψα εκών, εκ παίδων ο ανόητος, αλλά μη με παρίδης τούτοις αγνή απολλύμενον.

Σώμα και πνεύμα και ψυχήν, μεμολυσμένος υπάρχων, περιέχομαι σπιλών τον αέρα, και τοις έργοις μου την γην, μιαίνων ο ταλαίπωρος, αλλά μεταβολής με, τρόποις Παρθένε βελτίωσον.

**Ωδή δ’.**

**Συ μου ισχύς Κύριε.**

Ως εν νυκτί, μόνος εκ πάντων πορεύομαι, έργα πράττων, τα του σκότους άξια, και τους βροτών λήσειν οφθαλμούς, όλως ηπειγμένος, Θεόν λαθείν ου δεδύνημαι˙ παρ’ ου δικαία κρίσει, εκδοθήσομαι σκότει, άλλ’ εντεύθεν αγνή με οικτείρησον.

Στένω πικρώς, εκ βάθους νυν της καρδίας μου, εννοών μου, την απερινόητον, πληθύν κακών την ως αληθώς, ψάμμον της θαλλάσσης, τω αριθμώ υπερβαίνουσαν˙ διο με Θεοτόκε, προ του τέλους ευχαίς σου, επιστρέψασα σώσον τον δούλον σου.

Ουκ ευτονεί, γένος βροτών προσευχόμενον, ιλεώσαι Θεόν οις εξήμαρτον, επί της γης μόνος την ψυχήν, της δυσωδεστάτης, παθών εμπλήσας αισχρότητος˙ ει μη συ Θεοτόκε, του Θεού μου η Μήτηρ, εξιλάση και σώσης τον δούλον σου.

Νυν επ’ εμέ, στένει της γης τα πληρώματα, την του Κτίστου άγαν εκπληττόμενα, μακροθυμίαν και ανοχήν, επί τοις πολλοίς μου, και ολεθρίοις συμπτώμασι˙ και γαρ την κτίσιν Κόρη, συνεκίνησα πάσαν, τα δεινά θαμβουμένην μου πταίσματα.

**Ωδή ε’.**

**Ίνα τι με απώσω.**

Των αψύχων την φύσιν, Κόρη εν οις μόνοις ουκ έδει εκμιμησάμενος, εν οις έδει ταύτα, ουκ επείσθην ζηλώσαιο άθλιος, παραβάς τους νόμους, τους φυσικούς και παρά φύσιν, βιωτεύσας διο με ελέησον.

Οι του σκότους προστάται, έργων των αυτών εν μυήσει με έθεντο και ετέρων αύθις, δι’ αυτών ασεβή με διδάσκαλον˙ οίμοι τι ποιήσω! Ο τους πολλούς εν τοις κακοίς μου, παγιδεύσας Πανάχραντε σώσόν με.

Νεκρωθήναι τω κόσμω, πάσι νομισθείς τοις ειδόσι με Πάναγνε, εναντίαν Κόρη, της αυτών υπολήψεως έρχομαι, διοδεύσας τρίβον, ο δυστυχής άλλ’ όντως φεύ μοι! Ειμή τάχος αυτής απαγάγης με.

Αμαρτίαις επαύξω, άλλας αμαρτίας ο τλήμων εκάστοτε, και επισυνάγω, της γεέννης το πυρ το ανύποιστον, εν τη παναθλία εμού ψυχή αφού με ρύσαι, προ της πείρας εκείνης Πανάμωμε.

**Ωδή στ’.**

**Ιλάσθητί μοι Σωτήρ.**

Νεκρός εκ πάντων καλών, υπάρχων πάντη και άχρηστος, εν μόνοις φθοροποιοίς, έργοις ουκ αισχύνομαι, ζων και αγαλλόμενος˙ ώ πώς ουκ αιδούμαι, της ψυχής μου το αξίωμα!

Απάσης μεν εντολής, εξέκλινα ο ταλαίπωρος, κατήχθην δε εν σπουδή, προς τα απευκτότατα, της κακίας βάραθρα, δια ραθυμίας, άλλ’ επίστρεψόν με Δέσποινα.

Ξηρά και άκαρπος γης, καρπών του Πνεύματος γέγονα, χερσομανούσα δεινώς, και ύλη φλογώσεως του πυρός του μέλλοντος, βλαστάνουσα Κόρη˙ αλλά συ με μετασκεύασον.

Ιδού με πάσα κακών, περιεκύκλωσε θάλασσα, και ποταμοί των παθών, επήραν φωνάς αυτών, επ’ εμέ Πανάχραντε, ων της καταιγίδος, και ατάκτου φοράς ρύσαί με.

**Κάθισμα. Ήχος πλ. δ’.**

**Την σοφίαν και Λόγον.**

Φωτεινήν σε νεφέλην και λογικήν, θεϊκήν όντως δρόσον και μυστικήν, ύδωρ το αλλόμενον εις ζωήν την αιώνιον, και σωτηρίας όμβρον, ομβρίσασαν Δέσποινα, επεγνωκώς αιτούμαι, την σην αγαθότητα˙ δος τη κεφαλή μου, κατανύξεως ύδωρ, πηγήν τε βλυστάνουσαν, ώσπερ νάματα δάκρυα, ίνα άνωθεν πλύνη με, εκ του ρύπου πταισμάτων μου, και χιόνος δείξη με λευκότερον, επί σε γαρ ελπίζω, ο αχρείος ικέτης σου.

**Ωδή ζ’.**

**Θεού συγκατάβασιν.**

Ουκ έχω κατάνυξιν, ουδέ ταπείνωσιν εν καρδία μου, ούτε μην αγρυπνίαν, ου προσευχήν τε ουδέ εγκράτειαν˙ ου τινός άλλους αγαθού ενέργειαν˙διο βοώ δωρεάν Δέσποινα σώσον με.

Νοός αμαυρότητι, ουκ εκτησάμην όλως μετάνοιαν, ου μελέτην θανάτου, ου σωφροσύνην όντως ου φρόνησιν, άλλ’ ουδ’ ανδρείαν ου δικαιοσύνην τε, διο βοώ δωρεάν Δέσποινα σώσόν με.

Κομών εν τοις πάθεσι, και θάλλων πάσιν εν αμαρτήματι, προσοχής θείου φόβου και προσεδρίας Θεώ παρημέλησα˙ αγάπης πάσης, ελπίδος και πίστεως˙ διο βοώ δωρεάν Δέσποινα σώσόν με.

Ουκ έστιν ος ήμαρτεν, εν γη τις πλέον εμού Πανάχραντε, ουδέ εστίν ος ούτω, παρώργισε τον ποιήσαντα, ζήσας ασώτως ως εγώ ο άθλιος˙ διο βοώ δωρεάν Δέσποινα σώσόν με.

**Ωδή η’.**

**Επταπλασίως κάμινον.**

Ρύσαι κακών απάσης με, συνηθείας Πανάχραντε, δος μοι καθαράν, επιστροφήν προς Κύριον, αγνείας οικείωσιν, τοις υπερτάτοις κάλλεσι, σώφρονα Παρθένε, ποίησόν μου τον βίον˙ και πάσαν αγαθών μοι μετουσίαν παράσχου, όπως δοξολογώ σε εις πάντας τους αιώνας.

Η φως θεού το άφραστον, τοις βροτοίς ανατείλασα, φώτισον ψυχής μου, τας αισθήσεις δέομαι, το σκότος διώκουσα της δεινής αμελείας μου˙ άναψόν μοι πυρ, εν τη καρδία Παρθένε, του πόθου του Υιού σου, και της τούτου γλυκείας, πλήσόν με ευφροσύνης εις πάντας τους αιώνας.

Πάσαις καλών ιδέαις με, κατακόσμησον Δέσποινα˙ πλήρωσον χαράς, πνευματικής τον δούλόν σου, τω κύκλω στεφάνωσον, των αρετών Πανάμωμε˙ έμπλησον παντοίας, δωρεών μετουσίας, και μέτοχόν με δείξον, ουρανών βασιλείας, καν μου υπέρ αξίαν, το αιτηθέν υπάρχει.

Ανεπιστρόφω νεύματι, ακλινεί τε ορμήματι, την προς αρετήν ανεμποδίστως στέλλεσθαι, πορείαν ευόδωσον, και τοις πρόσω εκτείνεσθαι, των όπισθεν απάντων, επιλαθόμενόν με˙ και θέρμην μετανοίας, και ευχών μοι παράσχου,Παρθένε ίνα πόθω, υμνώ σε εις αιώνας.

**Αινούμεν. Ο Ειρμός.**

«Επταπλασίως κάμινον, των Χαλδαίων ο τύραννος, τοις θεοσεβέσιν, εμμανώς εξέκαυσε˙ δυνάμει δε κρείττονι, περισωθέντας τούτους ιδών, τον Δημιουργόν και Λυτρωτήν ανεβόα˙ οι παίδες ευλογείτε, Ιερείς ανυμνείτε, λαός υπερυψούτε εις πάντας τους αιώνας».

**Ωδή θ’.**

**Εξέστη επί τούτω.**

Υμνήσαι πώς ισχύσω την καθαράν, ο ψυχήν και καρδίαν ακάθαρτος, πώς την αγνήν λόγοις ευφημήσω ο εναγής; Πώς ην οράν συστέλλονται, τάξεις των Αγγέλων βλέπειν εγώ, τολμήσω εν εικόνι, ούτω κακώς ως έχω; Διο μοι Δέσποινα οικτείρησον.

Λαβούσα δεξιάς με Κόρη χειρός, βασιλεί αθανάτω οικείωσον, τω σω Υιώ, την των εσφαλμένων μοι παρασχείν, αιτούσα θείαν άφεσιν, και βίου διόρθωσιν παντελή˙ και γαρ σε προστασίαν, ελπίδα τε και σκέπην, και ζων και θνήσκων επιγράφομαι.

Ο λόγος ον ελάλησα νυν προς σε, ου το παν των κακών μου ηρίθμησε, ου τα κρυφή, αίσχη απεκάλυψεν άλλ’ αιδοί, της των ανθρώπων γνώσεως, έκρυψε τα πλείονα συσταλείς˙ συ δε μου δεχομένη, την πρόθεσιν Παρθένε, δος μοι τελείαν τούτων άφεσιν.

Νυμφώνος αθανάτου επιτυχείν, και τρυφής Παραδείσου αξίωσον, τον επί γης, μόνην σε ελπίδα μετά Θεόν, μόνην πρεσβείαν έχοντα, μόνην προστασίαν μόνην ισχύν, διο ενδιαθέτως, τολμώντα ταύτα λέγειν, Δέσποινα σώσόν με τον δούλόν σου.

**Προσόμοια. Ήχος πλ. δ’.**

**Κύριε ει και κριτηρίω.**

Χαίρε η λευκοφαή μαργαρίτην, και διαυγή και πολύτιμον, εκ κοκκοβαφών σου αιμάτων, συμπεπηγμένον γεννήσασα, τον ταις γλυκείαις αυτού, και φωτοβόλοις λάμψεσι, παντός του κόσμου το ζοφώδες, καταυγάζοντα Πανύμνητε.

Χαίρε η βρεφοπρεπώς εν αγκάλαις, ταις σαις Παρθένε βαστάσασα, τον εφ’ υψηλού θρόνου δόξης, Θεοπρεπώς καθεζόμενον˙ και εν τοις στέρνοις τοις σοις, υπνώσαντα κρατήσασα, τον ανύστακτον και πάντα, εφορών όμμα έχοντα.

Χαίρε η υπέρ μέλι γλυκάζον, τον αισθητόν Κόρη φάρυγγα, και υπέρ κηρίον ηδύνον, γλώσσαν απάντων και λάρυγγα, και αμβροσίας αυτής, μάλλον καταγλυκαίνουσα, εν τω γλυκεί ονόματί σου, τας καρδίας των υμνούτων σε.

Έκδυσόν με τον πενθήρη χιτώνα, και σωτηρίου με ένδυσον, και αγαλλιάσεως θείας, και ευφροσύνης ιμάτιον, όπως μη εκβληθώ, γάμου μη έχων ένδυμα, εκ του νυμφώνος του Υιού σου, Θεοχαρίτωτε Δέσποινα.

**ΤΗ ΠΑΡΑΣΚΕΥΗ ΕΣΠΕΡΑΣ.**

**ΚΑΝΩΝ ΕΙΣ ΤΗΝ ΥΠΕΡΑΓΙΑΝ ΘΕΟΤΟΚΟΝ.**

**ΠΟΙΗΜΑ ΦΩΤΙΟΥ.**

**Ου η ακροστιχίς.**

**«Ταύτη και η δέησις ογδόη πρέπει˙ Φωτίου».**

**Ωδή α’. Ήχος πλ. δ’.**

**Υγράν διοδεύσας.**

Το στόμα μου πλήρωσον γλυκασμού, του θείου σου Κόρη, και κατάλαμψόν μου τον νουν, όπως ανυμνώ και μεγαλύνω, των οικτιρμών σου το άπειρον πέλαγος.

Ασθενούσαν πάθεσι χαλεποίς, την πολυπαθή μου και οικτράν και βαρυαλγή, καρδίαν ιάτρευσον Παρθένε, τον ιατρόν των ψυχών η γεννήσασα.

Υπέρτερον δείξόν με ηδονών, σαρκικών τε και μερίμνων βιοτικών, των άνω ταγμάτων υπερτέρα, και λαμπροτέρα ηλίου Θεόνυμφε.

Την ευλογημένην εν γυναιξί, και δεδοξασμένην, ικετεύω σε της φωνής, της ευλογημένης επακούσαι, του σου Υιού, και της δόξης αυτού με τυχείν.

**Ωδή γ’.**

**Ουρανίας αψίδος.**

Η περίδοξος πόλις, και λογική Δέσποινα, του παμβασιλέως δυσώπει Θεοχαρίτωτε, της άνω πόλεως οικήτορά με γενέσθαι, και μη καταισχύνης με της προσδοκίας μου.

Καταφύγιον κόσμου, Χριστιανών καύχημα, σκέπη και αντίληψις πάντων των ελπιζόντων εις σε, τον πεποιθότα σοι˙ μη ουν καμέ υπερίδης, αλλά τω ελέει σου Δέσποινα σώσόν με.

Απορία και γνόφος, και λογισμών σύγχυσις, τους τον ανερμήνευτον τόκον σου ερμηνεύοντας, καλύπτει Δέσποινα, ον Μωϋσής γαρ προείδε, γνόφω καλυπτόμενος, τούτον εγέννησας.

Ιερού παραδείσου, και ζωηρού χώρου με, βρώσει δελεάσας δολία, όφις ο δόλιος, μακράν εξώρισε, και της φθοράς το χωρίον, της Εδέμ αλλάξασθαι, φθόνω παράπεισεν.

**Ωδή δ’.**

**Εισακήκοα Κύριε.**

Η κοιλία σου άχραντε, ευρυχωροτέρα ουρανών γέγονε, τον αχώρητον χωρήσασα˙ ον δυσώπει σώσαι τους υμνούντάς σε.

Δωρεάν με ελέησον, νόσων τε παντοίων Κόρη απάλλαξον, και κολάσεως εξάρπασον, η καταφυγή και προστασία μου.

Επί σοι ανατίθημι, πάσαν προσδοκίαν της σωτηρίας μου, και του βίου την κυβέρνησιν, κεχαριτωμένη αειπάρθενε.

Η ελπίς μου και καύχημα, η καταφυγή ζωής και αντίληψις, προστασία και παράκλησις, συ υπάρχεις Κόρη πανσεβάσμιε.

**Ωδή ε’.**

**Ορθρίζοντες.**

Σωτήρα και φιλάνθρωπον Κύριον η τεκούσα, τη φιλανθρωπία σου, και της σωτηρίας τρίβον μοι γνώρισον.

Ιλέω σου εν όμματι Δέσποινα Θεοτόκε, επί την ταπείνωσιν, την εμήν ίδε και σώσόν με.

Στεφάνωσον ως όπλω Πανύμνητε ευδοκίας εν τη θεία σκέπη σου, την κεφαλήν μου φρουρούσά με.

Ο Ύψιστος σαρκούται εν μήτρα σου, και γεννάται Θεοτόκε άχραντε, και καινουργεί το ανθρώπινον.

**Ωδή στ’.**

**Χιτώνά μοι παράσχου.**

Γαλήνης η κυήσασα Χριστόν, τον αίτιον Δέσποινα, τον άγριον κλύδωνα, των παθών μου δυσωπώ σε ημέρωσον.

Δραμείν Θεού οδόν των εντολών, την εστενωμένην μου καρδίαν τοις πάθεσι, πλατυτέρα ουρανών Κόρη πλάτυνον.

Ου κέκτημαι δακρύων οχετούς, ίνα αποπλύνω μου τα άπειρα πταίσματα, ταις πρεσβείαις σου, αγνή τούτων ρύσαί με.

Η Μήτηρ του Υψίστου προσλαβού, εκ πολλών υδάτων με παθών εις μετάνοιαν, αποστείλασα, εξ ύψους την χάριν σου.

**Κάθισμα. Ήχος πλ. δ’.**

**Την σοφίαν και Λόγον.**

Η νεφέλη ηλίου του νοητού, του νοός μου τα νέφη τα σκοτεινά, διάλυσον Δέσποινα, τω φωτί του προσώπου σου, και μετανοίας φέγγει, τα όμματα φώτισον, της ζοφεράς ψυχής μου, παθών αμαυρότησι, τα πεπηρωμένα, και τυφλώττοντα πάντη των φαύλων μου πράξεων, θολεραίς επιχύσεσιν, ίνα πόθω κραυγάζω σοι˙ πρέσβευε Χριστώ τω Θεώ, των πταισμάτων δούναί μοοι την άφεσιν˙ σε γαρ έχω ελπίδα ο ανάξιος δούλός σου.

**Ωδή ζ’.**

**Παίδες Εβραίων.**

Πίστει και πόθω σοι προστρέχω, των πταισμάτων ταις σειραίς κατεσφιγμένος, δια σπλάγχνα ελέους, λύσόν με βοώντα, ευλογημένος Πάναγνε, ο καρπός της σης κοιλίας.

Ρείθρον ιάσεώς μοι βλύσον, και κατάσβεσον την κάμινον Παρθένε, ηδονών και παθών, πταισμάτων τε και νόσων, συ γαρ πηγή βλυστάνουσα, ζωής θείας γλυκύ ρείθρον.

Έλαφος διατετρωμένος, Παναμώμητε βολίσιν ιοβόλοις, του ελέους του σου, διψώ πιείν ρανίδα, ως τον ιόν εκκρούσωμαι, τον ποτέ θανατηφόρον.

Πάσαν εις σε την προσδοκίαν, ανατίθημι Παρθένε της ζωής μου, μη παρίδης διο, άλλ’ οίκτειρον και σώσον, και της εκεί με λύτρωσαι, αιωνίου καταδίκης.

**Ωδή η’.**

**Τον βασιλέα των ουρανών.**

Εν τη νυδύϊ σου τον προ σου συλλαβούσα, Θεομήτορ άχραντε Μαρία, τέτοκας αφράστως, Χριστόν τον βασιλέα.

Ίνα δοξάζω και προσκυνώ μετά δέους, σου το πάνσεπτον όνομα Κόρη, θλίψεώς με πάσης, εκλύτρωσαι και βλάβης.

Φέρεις ως βρέφος, εν ταις αγίαις χερσί σου, τον τα πάντα φέροντα τω λόγω˙ όθεν συν αυτώ σε, υμνούμεν εις αιώνας.

Ως ασφαλή σε, ελπίδα μόνην κατέχων, καθικετεύω, αμαρτιών και κινδύνων, άχραντε Μαρία, εκλύτρωσαί με τάχει.

**Αινούμεν. Ο Ειρμός.**

«Τον Βασιλέα, των ουρανών ον υμνούσι, στρατιαί των Αγγέλων υμνείτε, και υπερυψούτε εις πάντας τους αιώνας».

**Ωδή θ’.**

**Κυρίως Θεοτόκον.**

Τους σους οικτρούς ικέτας, οικτείρησον Παρθένε, ανιαρού τε παντός ελευθέρωσον, επιφοράς επιούσας αναχαιτίζουσα.

Ιλάσθητι Σωτήρ μου, πάσι τοις τιμώσι, την υπερένδοξον όντως Μητέρα σου, και παραδείσου της δόξης, δείξον οικήτορας.

Οδόν κακίας πάσης, έδραμον ευτόνως, των αρετών την οδόν δε παρέδραμον˙ οδόν μοι γνώρισον Κόρη, εν η πορεύσομαι.

Ύμνον σοι τελευταίον, πρώτόν τε και μέσον, του Αρχαγγέλου το χαίρε προσφέρω σεμνή˙ σοι γαρ κατάλληλον άλλον ευρείν ου δύναμαι.

**Προσόμοια. Ήχος πλ. δ’.**

**Ώ του παραδόξου.**

Χαίρε θανάτου καθαίρεσις, Παρθενομήτορ αγνή, χαίρε άδου η νέκρωσις,του Αδάμ η έγερσις, και της Εύας η λύτρωσις, χαίρε Μαρτύρων σθένος ανίκητον, χαίρε Οσίων, στολή Θεότευκτος, χαίρε διάσωσμα, κόσμου Παναμώμητε, χαίρε χαρά, πάντων των εν θλίψεσι, συνεχομένων σεμνή.

Χαίρε το άνθος της πίστεως, χαίρε βροτών η ελπίς, χαίρε τείχος ακράδαντον, χαίρε πόλις έμψυχε, του Δεσπότου της κτίσεως, το των μητέρων χαίρε ωράϊσμα, και των παρθένων κάλλος παμπόθητον, χαίρε πανθαύμαστον, οικουμένης καύχημα, χαίρε Θεού, θείον ενδιαίτημα, χαίρε Θεόνυμφε.

Χαίρε απάντων επίλογε, των λόγων Κόρη σεμνή, πάσης βίβλου τελείωσις, παλαιάς και νέας τε, μελωδών το συμπέρασμα, στοιχείον πάντων, γραμμάτων κρύφιον, Άλφα Ωμέγα, αρχή και τέλος τε, μετά τον τόκον σου, συ υπάρχεις Δέσποινα όθεν τη ση, δυνάμει τα άσματα, ταύτα τετέλεσται.

Πρόσδεξαι τούτον τον πόνον μου, τον ευτελή αγαθή, ον εγώ σοι, προσέφερον ασθενεία σώματος, και σω πόθω κρατούμενος, του πόθου ταύτην υπερνικήσαντος, και σωτηρίας με καταξίωσον, ίνα τον ύστατον, και μέσον και πρώτόν τε, ύμνον αγνή, του Αγγέλου κράζω σοι, χαίρε η μήτηρ Θεού.

**Τω συντελεστή των καλών, Θεώ χάρις.**

**Η/Υ επιμέλεια Σοφίας Μερκούρη.**